    13. ЦЕЛТА НА                  АНТИХРИСТ

    Сатана, изразен чрез Антихрист, има една върховна амбиция. Той иска да получи поклонение. Започнал е преди доста време и никога не се е отказвал от преследване на тази амбиция. Според Писанията единствено самият Бог е упълномощен да получи поклонение. Затова, ако Сатана може да получи поклонение, по този начин той потвърждава претенциите си за равенство с Бога. Ето защо той жадува за поклонение повече от всичко друго.

      Това е показано чрез един драматичен случай от живота на Исус в началото на служението Му. В Матей 4 виждаме Исус, изкушаван от Сатана в пустинята.

В стих 8 започва последното изкушение:

Пак Го завежда дяволът на една много висока планина, показва Му всичките царства на света и тяхната слава (примката е политическа сила) и казва Му:

Всичко това ще ти дам, ако паднеш да ми се поклониш.

Тогава Исус му каза: Махни се, Сатано, защото е писано: "На Господа твоя Бог да се покланяш, и само Нему да служиш."

        Истинският Месия отхвърли сделката на Сатана. Той не би купил политическа сила с цената на поклонение на Сатана. Но лъжливият месия - Антихрист - ще го направи. Той ще си купи политическа сила като продаде себе си на Сатана. Веднъж след като се продаде на Сатана, Сатана ще използва цялата си сила и умение, за да го издигне политически, докато той стане върховният владетел над цялата човешка раса.

      Нека отново да отворим на Откровение 13:2-4:

И звярът, който видях, приличаше на леопард... и змеят (Сатана) даде нему силата си, престола си и голяма власт. И видях една от главите му като че ли смъртно ранена, но смъртоносната му рана оздравя; и цялата земя учудена отиде след звяра (по същия начин както истинското възкресение потвърждава Исус като истинския Месия, така ще има и фалшиво възкресение, което ще отличи лъжливия месия) и поклониха се на змея по причина, че даде властта си на звяра; поклониха се и на звяра...

      Най-накрая амбицията на Сатана е постигната. Той ще я постигне чрез един човек. Бих казал, че от две хиляди години Сатана търси човека, който ще свърши работата. Той няма да е обикновен човек. Няма да е безинтересен или глупав. Ще бъде много атрактивен, много надарен, много очарователен, много умен и много обигран.

      ОРЪДИЕТО НА САТАНА - ИЗМАМА

      Сатана има едно главно оръдие, за да постигне своята цел: измама. Във всички пророчества, отнасящи се до края на века, ние сме предупреждавани да не бъдем измамени. Измамата, която Сатана планира да използва, ще приеме специфична форма. Тъй като целта му е поклонение на определен човек като на Бог, като свое оръдие на измама той се нуждае от една философия, която боготвори човека. Сега той има такава философия на свое разположение под формата на светския хуманизъм. Логическият резултат от светския хуманизъм е да направи човека сам да си бъде бог. Той отхвърля идеята за едно "върховно същество" или за една абсолютна власт извън човека. Той твърди, че човек може да разреши собствените си проблеми и да определи собствената си съдба. По този начин самият човек става "върховното същество" - сам си е бог.

      В Захарий 9:13 се предсказва един конфликт на философии в последно време. Господ заявява какво ще направи в края на този век: Защото ще запъна Юда за Себе Си като лък, ще туря Ефрема като стрела; и ще възбудя чадата ти, Сионе, против твоите чада, Гърцио...

      Живописната картина предсказва възстановяването на двете царства, които били изпратени на заточение - Юда, южното царство и Ефрем, северното царство.

Бог говори за времето, когато те ще станат Негови оръдия за война. Юда ще бъде лъкът; Ефрем ще бъде стрелата, която ще приляга на лъка. Това е в съответствие с пророчествата от Езекиил 37, където Господ говори за възстановяване на двете царства като един народ.

      Този стих също посочва, че по това време представителите на Сион ще се надигнат в опозиция срещу представителите на Гърция. Всъщност това е сблъсък на философии. Гърция е източникът на най-западната философия. Само тези, които са запознати с историята на философията, могат да оценят до каква степен идеите и културата на Западния свят са били повлияни от гръцката философия. Около 600-та година преди Христа един от първите гръцки философи се появил с изявление, което наистина обобщава философията на светския хуманизъм. Неговото име било Хераклит и той казал: "Човекът е мерило за всичко." С други думи:

"Човек има крайният отговор."

      От друга страна същността на еврейската мисъл е изразена в първите стихове на Библията: "В начало Бог...". Така че имаме следното противопоставяне:

"В начало Бог..." и "Човекът е мерилото за всичко." Един главен аспект на този конфликт в последно време ще бъде този сблъсък на философии: от една страна, светският хуманизъм, който прави човека свой бог; от друга страна, еврейското откровение за един истински и върховен Бог, Който единствен заслужава поклонение и пред Когото всички хора накрая ще трябва да отговарят.

                                                ФАЛШИФИКАЦИИТЕ НА САТАНА

      Нека спрем за момент, за да прегледаме това, което сме казали досега. Върховната мотивация на Антихрист е бунтът. Върховната му цел е да получи поклонение. Оръдието му е измама чрез една хуманистична философия.

      Всички форми на сатанинска измама имат една обща черта: всичко, което произвеждат, е фалшификат. Накрая ще има фалшиво триединство. И трите личности на това фалшиво триединство са споменати в Откровение 16:13 и всички те са изява на нечисти или зли духове. И видях да излизат от устата на змея и от устата на звяра и от устата на лъжепророка три нечисти духове, прилични на жаби; Това е сатанинското триединство, което съответства на Отец, Сина и на Святия Дух. Фалшивият заместител на Отец е змеят, Сатана. Фалшивият заместител на Сина е звярът - лъжехристос, Антихрист. Фалшивият заместител на Святия Дух е лъжепророкът, религиозният учител, който утвърждава силата на Антихрист и убеждава целия свят да му се поклони.

      Сатана ще произведе не само фалшивата троица, но също така ще произведе и фалшива църква. По същия начин както Христос има Църква, която е Неговата невяста, така и Антихрист ще има фалшива църква, която ще бъде неговата невяста. Същността на фалшивата църква или невяста е, че тя е израз на женския бунт. Също както Антихрист е израз на първоначалния бунт срещу Бога, така и невястата на Антихрист възпроизвежда неговия бунт в характерната си женска форма - което е женски бунт.

      Проявлението на силата на женския бунт е описано във видение в Захарий 5:5-11:

      Тогава ангелът, който говореше с мене, излезе, та ми рече: Подигни очите си, та виж що е това, което излиза. И рекох: Що е това? А той каза: Това, което излиза е ефа. (Ефата е равна на три мери - мярка за зърно.) Каза още: Това ги представлява, каквито са, по цялата земя; (и, ето, един талант олово се вдигаше); и ето една жена седяща всред ефата. Рече още: Това е нечестието. (Еврейската дума за нечестие означава бунт. Тази жена е олицетворение на бунта.) И хвърли я всред ефата; после хвърли оловената теглилка в устата на ефата. Тогава, като подигнах очите си видях, и, ето, излизаха две жени, които летяха като вятър; защото имаха крила като крила на щъркел; и дигнаха ефата между земята и небето. Тогава рекох на ангела, който говореше с мене: Къде занасят те ефата? И рече ми: За да построят за нея къща в земята Сенаар (Сенаар е една от думите за Вавилон); и когато се приготви, тя ще бъде поставена там на своето място.

      Има една скрита сила в действие по цялата земя. Във II Солунци 2:7 тя е наречена "тайната на беззаконието" (нечестие). Тук в Захарий, в своето специфично женско проявление, то е олицетворено чрез жената, скрита в ефата. И двете личности в това видение са жени. Други две жени издигат тази жена, която представя бунта и я отнасят на едно място, където могат да установят своя религиозна система. Фразата "на своето място" е важна. Тази религия няма да бъде изградена на определената от Бога основа, Исус Христос, но на основата на бунта. И ще бъде пряко свързана с Вавилон, източникът на цялата религиозна поквара през вековете.

      В Откровение 17:1-6 имаме друга, дори по-жива картина на тази бунтовна женска религиозна система. Тук фалшивата църква е наречена блудница, защото е била неверна на нейния законен младоженец, Исус Христос като вместо това е извършила духовно блудство с Антихрист. И дойде един от седемте ангела, които държаха седемте чаши, та поговори с мене, казвайки: Дойди, ще ти покажа съдбата на голямата блудница, която седи на много води; с която блудстваха земните царе, и земните жители се опиха от виното на нейното блудстване. И тъй, той ме заведе духом в една пустиня, гдето видях жена, седяща на червен звяр, пълен с богохулни имена, който имаше седем глави и десет рога. Жената бе облечена в багреница и червено и украсена със злато, със скъпоценни камъни и с бисери, и държеше в ръката си златна чаша, пълна с мърсотии и с нечистотиите от нейното блудстване. И на челото й имаше написано това име: ТАЙНА; ВЕЛИКИ ВАВИЛОН, МАЙКА НА БЛУДНИЦИТЕ И НА ГНУСОТИИТЕ НА ЗЕМЯТА. И видях, че жената се беше опила от кръвта на светиите и от кръвта на Исусовите мъченици; и като я видях, зачудих се твърде много.

      Невястата на Атихрист възпроизвежда една от неговите главни характеристики - свирепа жестокост. Тя ще бъде безмилостен гонител на своята съперница, истинската Църква, която остава верна на Исус Христос.

      Продължавайки с Откровение 17, виждаме, че жената седи на един звяр с десет рога, който представя десет царе. С други думи, тя постига своята позиция на сила като използва светски владетели. Обаче нейният триумф ще бъде краткотраен. Краят й е описан в стих 16: И десетте рога, които си видял, те и звярът ще намразят блудницата, и ще я направят пуста и гола, и ще изядат месата й, а нея ще изгорят в огън.

      Това е един забележителен контраст между начина, по който Антихрист се отнася към своята невяста и начина, по който Христос се отнася към Своята невяста. Във всичко виждаме тази антитеза. Исус обича Църквата, даде Себе Си за нея, грижи се за нея, снабдява необходимото. Той ще я украси, прослави и с почит ще я представи на цялата вселена. Антихрист, след като е използвал фалшивата църква, се обръща срещу нея и я унищожава. Също като дявола. Докато има нужда от хора, той ласкае и възхвалява. Но когато повече не му трябват, той безмилостно ги захвърля.

ЛЮБОВТА КЪМ ИСТИНАТА

      В заключение нека още веднъж да отворим на II Солунци 2:7-12 и да подберем някои очевидни черти: Защото оная тайна, сиреч, беззаконието, вече действува... и тогава ще се яви беззаконният... тогова, чието идване се дължи на действието на Сатана, съпроводено от всякаква сила, знамения, лъжливи чудеса и с всичката измама на неправдата, между ония, които погиват, защото не приеха да обичат истината, за да се спасят, И затова (защото не обикнаха истината) Бог праща заблуда... за да повярват лъжа, та да бъдат осъдени всички, които не са повярвали истината, а са имали благоволение към неправдата.

     Крайната присъда на Бога върху бунтовниците е да ги предаде на Сатана. Има случаи в Стария Завет, където Бог е правил това. Понеже цар Саул отхвърли словото на Господа, Бог го предаде на зъл дух (I Царе 15:23;16:14). По-късно Бог предупреди Израел като народ, че понеже те постоянно са отхвърляли Неговите пророци, Той ще излее върху тях "дух на дълбок сън", така че повече да не могат да разбират пророческо откровение (Исая 29:10-14). В Римляни 11:8 Павел заявява, че този съд наистина се стовари върху Израел и поради това те не успяха да разпознаят своя Месия, когато дойде.

      Тук, във II Солунци 2, Бог ни предупреждава, че в определен момент от човешката история подобен съд ще настане върху целия свят. Всички, които не са успели да обикнат и да се покорят на истината от Бога, която им е била представена, ще попаднат под влиянието на сатанинска заблуда, която ще ги накара да прегърнат лъжата вместо истината и така да погинат.

      Това сериозно предупреждение на Писанието съдържа много важни лични заключения за всички нас. Какво е отношението ни към истината на Бога, която е стигнала до нас? Противоречиви и нерешителни ли сме в своя отклик, отлагайки посвещението на пълно, безрезервно покорство, което Бог изисква?

      Не вярвам, че можем да си играем с истината, за да угаждаме на собственото си удобство. Може да не разполагаме с други десет или двадесет години, за да откликнем по начина, който Бог изисква. Бог може всеки момент да отдалечи истината и тогава тя вече няма да е достъпна за нас. Дори ако продължим да я слушаме, ние няма да можем да я разбираме или да й вярваме. Необходима е Божията благодат, за да приемем Неговата истина. Отделени от Неговата благодат, не можем да повярваме. Ако Бог оттегли Своята благодат и изпрати заблуда, ще бъдем заблудени без значение от това колко умни, религиозни или интелигентни може да сме.

      Точно в този момент Бог говори ли ви да спрете да играете религиозни игри и да започнете да се покорявате на истината? Готови ли сте да се предадете в пълно покорство на Бога и Неговата воля? Ако е така, тук има една примерна молитва, чрез която може да изповядате своето посвещение:

      Господи Исусе Христе, с решение на волята си аз отхвърлям Сатана и всичките му пътища. Отричам всяка осъзната форма на бунт и измама, разпозната или неразпозната. Ако тези неща по някакъв начин ме държат, аз сега се освобождавам от тях в името на Исус. Вместо това избирам да приема истината, да обичам истината, да се покорявам на истината. Безрезервно се подчинявам на Теб, Господи Исусе и на Твоята най-висша цел за моя живот. От този момент нататък Ти се доверявам да ме пазиш от всякакви форми на сатанински грешки и измама. Заради името Ти. Амин.

